CELEX: 32008D0666
Language: el
Date: 2008-07-24 00:00:00
Title: Απόφαση 2008/666/ΚΕΠΠΑ του Συμβουλίου, της 24ης Ιουλίου 2008 , για τη σύναψη συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη συμμετοχή της Ελβετικής Συνομοσπονδίας στην αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο, EULΕΧ ΚΟΣΣΥΦΟΠΕΔΙΟ

13.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 217/23
            
         ΑΠΌΦΑΣΗ 2008/666/ΚΕΠΠΑ ΤΟΥ ΣΥΜΒΟΥΛΊΟΥ
   της 24ης Ιουλίου 2008
   για τη σύναψη συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη συμμετοχή της Ελβετικής Συνομοσπονδίας στην αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο, EULΕΧ ΚΟΣΣΥΦΟΠΕΔΙΟ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Ένωσης, και ιδίως το άρθρο 24,
   τη σύσταση της προεδρίας,
   Εκτιμώντας τα ακόλουθα:
   
               (1)
            
            
               Στις 4 Φεβρουαρίου 2008, το Συμβούλιο υιοθέτησε την κοινή δράση 2008/124/ΚΕΠΠΑ σχετικά με την αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο (EULΕΧ ΚΟΣΣΥΦΟΠΕΔΙΟ) (1).
            
         
               (2)
            
            
               Το άρθρο 13 παράγραφος 4 της κοινής δράσης προβλέπει ότι οι λεπτομέρειες των ρυθμίσεων σχετικά με τη συμμετοχή τρίτων κρατών καθορίζονται βάσει συμφωνίας, η οποία συνάπτεται σύμφωνα με το άρθρο 24 της συνθήκης για την Ευρωπαϊκή Ένωση.
            
         
               (3)
            
            
               Στις 13 Δεκεμβρίου 2004, το Συμβούλιο εξουσιοδότησε την προεδρία, επικουρούμενη, αν χρειάζεται, από τον Γενικό Γραμματέα/Ύπατο Εκπρόσωπο, σε περίπτωση μελλοντικών ενωσιακών επιχειρήσεων μη στρατιωτικής διαχείρισης κρίσεων, να αρχίζει διαπραγματεύσεις με τρίτα κράτη με σκοπό τη σύναψη συμφωνίας βάσει υποδείγματος συμφωνίας μεταξύ της Ευρωπαϊκής Ένωσης και τρίτου κράτους για τη συμμετοχή τρίτου κράτους σε ενωσιακή επιχείρηση μη στρατιωτικής διαχείρισης κρίσεων. Στη βάση αυτή, η προεδρία διαπραγματεύθηκε συμφωνία με την Ελβετική Συνομοσπονδία σχετικά με τη συμμετοχή της Ελβετικής Συνομοσπονδίας στην αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο EULΕΧ ΚΟΣΣΥΦΟΠΕΔΙΟ.
            
         
               (4)
            
            
               Η συμφωνία θα πρέπει να εγκριθεί,
            
         ΑΠΟΦΑΣΙΖΕΙ:
   Άρθρο 1
   Η συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη συμμετοχή της Ελβετικής Συνομοσπονδίας στην αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο EULΕΧ ΚΟΣΣΥΦΟΠΕΔΙΟ εγκρίνεται εξ ονόματος της Ευρωπαϊκής Ένωσης.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία δεσμεύοντας την Ευρωπαϊκή Ένωση.
   Άρθρο 3
   Η παρούσα απόφαση παράγει αποτελέσματα από την ημέρα της έκδοσής της.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 24 Ιουλίου 2008.
      
         
            Για το Συμβούλιο
         
         
            Ο Πρόεδρος
         
         B. HORTEFEUX
      
   
   
      (1)  ΕΕ L 42 της 16.2.2008, σ. 92.
    ---documentbreak--- 
   
               13.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 217/24
            
         ΣΥΜΦΩΝΊΑ
   μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη συμμετοχή της Ελβετικής Συνομοσπονδίας στην αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο, EULEX ΚΟΣΣΥΦΟΠΕΔΙΟ
   Η ΕΥΡΩΠΑΪΚΗ ΕΝΩΣΗ (ΕΕ),
   αφενός, και
   Η ΕΛΒΕΤΙΚΗ ΣΥΝΟΜΟΣΠΟΝΔΙΑ,
   αφετέρου,
   καλούμενα εφεξής τα «μέρη»,
   ΛΑΜΒΑΝΟΝΤΑΣ ΥΠΟΨΗ:
   τη θέσπιση από το Συμβούλιο της Ευρωπαϊκής Ένωσης της κοινής δράσης 2008/124/ΚΕΠΠΑ, της 4ης Φεβρουαρίου 2008, σχετικά με την αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο (EULEX ΚΟΣΣΥΦΟΠΕΔΙΟ),
   την πρόσκληση προς την Ελβετική Συνομοσπονδία να συμμετάσχει στην αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο (EULEX ΚΟΣΣΥΦΟΠΕΔΙΟ),
   την επιτυχή ολοκλήρωση της διαδικασίας συγκρότησης δυνάμεων και τη σύσταση που απηύθυνε ο διοικητής μη στρατιωτικών επιχειρήσεων της ΕΕ και η Επιτροπή Πολιτικής Διαχείρισης Κρίσεων να εγκριθεί η συμμετοχή της Ελβετικής Συνομοσπονδίας στην επιχείρηση υπό την ηγεσία της ΕΕ,
   την απόφαση της Επιτροπής Πολιτικής και Ασφάλειας EULEX/2/2008, της 22ας Απριλίου 2008, να γίνει δεκτή η συνεισφορά της Ελβετικής Συνομοσπονδίας στην αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο (EULEX ΚΟΣΣΥΦΟΠΕΔΙΟ),
   ΣΥΜΦΩΝΗΣΑΝ ΤΑ ΕΞΗΣ:
   Άρθρο 1
   Συμμετοχή στην επιχείρηση
   1.   Η Ελβετική Συνομοσπονδία συμμετέχει στην κοινή δράση 2008/124/ΚΕΠΠΑ, της 4ης Φεβρουαρίου 2008, σχετικά με την αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο, EULEX ΚΟΣΣΥΦΟΠΕΔΙΟ (εφεξής «EULEX ΚΟΣΣΥΦΟΠΕΔΙΟ»), καθώς και σε οποιαδήποτε κοινή δράση ή απόφαση με την οποία το Συμβούλιο της Ευρωπαϊκής Ένωσης αποφασίζει την παράταση της EULEX ΚΟΣΣΥΦΟΠΕΔΙΟ, σύμφωνα με τις διατάξεις της παρούσας συμφωνίας και τυχόν απαιτούμενες εκτελεστικές ρυθμίσεις.
   2.   Η συνεισφορά της Ελβετικής Συνομοσπονδίας στην EULEX ΚΟΣΣΥΦΟΠΕΔΙΟ δεν θίγει την αυτονομία λήψης αποφάσεων της Ευρωπαϊκής Ένωσης.
   3.   Η Ελβετική Συνομοσπονδία εξασφαλίζει ότι το προσωπικό της που συμμετέχει στην EULEX ΚΟΣΣΥΦΟΠΕΔΙΟ εκτελεί την αποστολή του σύμφωνα με:
   
               —
            
            
               την κοινή δράση 2008/124/ΚΕΠΠΑ σχετικά με την αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο και τις πιθανές μεταγενέστερες τροποποιήσεις της,
            
         
               —
            
            
               το σχέδιο επιχειρήσεων,
            
         
               —
            
            
               τα εκτελεστικά μέτρα.
            
         4.   Το προσωπικό που αποσπάται από την Ελβετική Συνομοσπονδία στη EULΕΧ ΚΟΣΣΥΦΟΠΈΔΙΟ εκτελεί τα καθήκοντά του και συμπεριφέρεται με αποκλειστικό γνώμονα το συμφέρον της EULEX ΚΟΣΣΥΦΟΠΕΔΙΟ.
   5.   Η Ελβετική Συνομοσπονδία ενημερώνει εν ευθέτω χρόνω τον διοικητή μη στρατιωτικών επιχειρήσεων και τον αρχηγό αποστολής της EULEX ΚΟΣΣΥΦΟΠΕΔΙΟ (εφεξής «αρχηγός αποστολής») για κάθε αλλαγή που επέρχεται στη συνεισφορά της στην EULEX ΚΟΣΣΥΦΟΠΕΔΙΟ.
   6.   Το αποσπασμένο προσωπικό στην EULEX ΚΟΣΣΥΦΟΠΕΔΙΟ υποβάλλεται σε ιατρικές εξετάσεις και εμβολιασμό και λαμβάνει ιατρική βεβαίωση ότι είναι ικανό για την εκτέλεση των καθηκόντων του από αρμόδια αρχή της Ελβετικής Συνομοσπονδίας. Το αποσπασμένο προσωπικό στην EULEX ΚΟΣΣΥΦΟΠΕΔΙΟ προσκομίζει αντίγραφο της βεβαίωσης αυτής.
   Άρθρο 2
   Καθεστώς του προσωπικού
   1.   Το καθεστώς του προσωπικού με το οποίο η Ελβετική Συνομοσπονδία συνεισφέρει στην EULEX ΚΟΣΣΥΦΟΠΕΔΙΟ διέπεται από τις διατάξεις για το καθεστώς της αποστολής, όπως προβλέπεται από το άρθρο 10 παράγραφος 1 της κοινής δράσης 2008/124/ΚΕΠΠΑ, της 4ης Φεβρουαρίου 2008, σχετικά με την αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο, EULEX ΚΟΣΣΥΦΟΠΕΔΙΟ.
   2.   Το καθεστώς του προσωπικού που τοποθετείται σε αρχηγεία ή μονάδες διοικήσεως που ευρίσκονται εκτός του Κοσσυφοπεδίου διέπεται από ρυθμίσεις μεταξύ των σχετικών αρχηγείων και μονάδων διοικήσεως και της Ελβετικής Συνομοσπονδίας.
   3.   Με την επιφύλαξη της συμφωνίας για το καθεστώς της αποστολής που αναφέρεται στην παράγραφο 1, εφόσον υπάρχει, η Ελβετική Συνομοσπονδία ασκεί τη δικαιοδοσία της επί του προσωπικού της που συμμετέχει στην EULEX ΚΟΣΣΥΦΟΠΕΔΙΟ.
   4.   Η Ελβετική Συνομοσπονδία είναι υπεύθυνη να αντικρούει τυχόν αξιώσεις οι οποίες εγείρονται από το προσωπικό της ή το αφορούν και συνδέονται με τη συμμετοχή στην EULEX ΚΟΣΣΥΦΟΠΕΔΙΟ. Η Ελβετική Συνομοσπονδία είναι υπεύθυνη να κινεί οιαδήποτε διαδικασία, ιδίως νομική ή πειθαρχική, κατά μέλους του προσωπικού της, σύμφωνα με τις νομοθετικές και κανονιστικές διατάξεις της.
   5.   Η Ελβετική Συνομοσπονδία αναλαμβάνει να υποβάλει δήλωση όσον αφορά την παραίτηση από αξιώσεις έναντι οιουδήποτε κράτους που συμμετέχει στην EULEX ΚΟΣΣΥΦΟΠΕΔΙΟ, και προβαίνει στην ενέργεια αυτή κατά την υπογραφή της παρούσας συμφωνίας. Υπόδειγμα αυτής της δήλωσης προσαρτάται στην παρούσα συμφωνία.
   6.   Τα κράτη μέλη της Ευρωπαϊκής Ένωσης αναλαμβάνουν να υποβάλουν δήλωση όσον αφορά την παραίτηση από αξιώσεις για τη συμμετοχή της Ελβετικής Συνομοσπονδίας στην EULEX ΚΟΣΣΥΦΟΠΕΔΙΟ, και προβαίνουν στην ενέργεια αυτή κατά την υπογραφή της παρούσας συμφωνίας. Υπόδειγμα αυτής της δήλωσης προσαρτάται στην παρούσα συμφωνία.
   Άρθρο 3
   Διαβαθμισμένες πληροφορίες
   1.   Η Ελβετική Συνομοσπονδία λαμβάνει τα κατάλληλα μέτρα προκειμένου να διασφαλίζεται ότι οι διαβαθμισμένες πληροφορίες της ΕΕ προστατεύονται σύμφωνα με τους κανονισμούς ασφαλείας του Συμβουλίου της Ευρωπαϊκής Ένωσης που περιλαμβάνονται στην απόφαση 2001/264/ΕΚ του Συμβουλίου, της 19ης Μαρτίου 2001, και σύμφωνα με τις περαιτέρω οδηγίες που εκδίδονται από τις αρμόδιες αρχές στις οποίες περιλαμβάνεται ο αρχηγός αποστολής.
   2.   Σε περίπτωση που η Ευρωπαϊκή Ένωση και η Ελβετική Συνομοσπονδία συνάψουν συμφωνία σχετικά με τις διαδικασίες ασφαλείας για την ανταλλαγή διαβαθμισμένων πληροφοριών, οι διατάξεις αυτής της συμφωνίας εφαρμόζονται στο πλαίσιο της EULEX ΚΟΣΣΥΦΟΠΕΔΙΟ.
   Άρθρο 4
   Δομή διοίκησης
   1.   Το σύνολο του προσωπικού που συμμετέχει στην EULEX ΚΟΣΣΥΦΟΠΕΔΙΟ τελεί πλήρως υπό τη διοίκηση των εθνικών του αρχών.
   2.   Οι εθνικές αρχές μεταβιβάζουν τον επιχειρησιακό έλεγχο στον διοικητή μη στρατιωτικών επιχειρήσεων, ο οποίος ασκεί τη διοίκηση και τον έλεγχο σε στρατηγικό επίπεδο.
   3.   Ο αρχηγός αποστολής είναι υπεύθυνος να διοικεί και ελέγχει την EULEX ΚΟΣΣΥΦΟΠΕΔΙΟ σε επίπεδο θεάτρου επιχειρήσεων.
   4.   Ο αρχηγός αποστολής διοικεί και ελέγχει το προσωπικό, τις ομάδες και τις μονάδες των συμμετεχόντων κρατών βάσει των διαταγών του αρχηγού μη στρατιωτικών επιχειρήσεων. Επίσης είναι υπεύθυνος για τη διοίκηση και τη διοικητική μέριμνα επί των περιουσιακών στοιχείων, των πόρων και των πληροφοριών που τίθενται στη διάθεση της EULEX ΚΟΣΣΥΦΟΠΕΔΙΟ.
   5.   Η Ελβετική Συνομοσπονδία έχει τα ίδια δικαιώματα και υποχρεώσεις, όσον αφορά την καθημερινή διαχείριση της επιχείρησης, με τα κράτη μέλη της Ευρωπαϊκής Ένωσης που συμμετέχουν στην επιχείρηση, σύμφωνα με τις νομικές πράξεις που αναφέρονται στο άρθρο 1 παράγραφος 1 της παρούσας συμφωνίας.
   6.   Ο αρχηγός αποστολής είναι υπεύθυνος για τον έλεγχο της πειθαρχίας του προσωπικού της EULEX ΚΟΣΣΥΦΟΠΕΔΙΟ. Οσάκις ενδείκνυται, λαμβάνονται πειθαρχικά μέτρα από την αρμόδια εθνική αρχή.
   7.   Η Ελβετική Συνομοσπονδία ορίζει αρχηγό του εθνικού σώματος (NCL) προκειμένου να εκπροσωπεί το εθνικό της σώμα στην EULEX ΚΟΣΣΥΦΟΠΕΔΙΟ. Ο NCL αναφέρει στον αρχηγό αποστολής της EULEX ΚΟΣΣΥΦΟΠΕΔΙΟ για εθνικά θέματα και είναι υπεύθυνος για την καθημερινή πειθαρχία του σώματος.
   8.   Η απόφαση για τον τερματισμό της επιχείρησης λαμβάνεται από την Ευρωπαϊκή Ένωση κατόπιν διαβουλεύσεων με την Ελβετική Συνομοσπονδία, εφόσον η Ελβετική Συνομοσπονδία εξακολουθεί να συνεισφέρει στην EULEX ΚΟΣΣΥΦΟΠΕΔΙΟ κατά την ημερομηνία τερματισμού της επιχείρησης.
   Άρθρο 5
   Χρηματοδοτικές πτυχές
   1.   Η Ελβετική Συνομοσπονδία αναλαμβάνει όλα τα έξοδα που συνδέονται με τη συμμετοχή της στην επιχείρηση, εκτός από τα έξοδα που περιλαμβάνονται στην κοινή χρηματοδότηση σύμφωνα με τα οριζόμενα στον προϋπολογισμό λειτουργίας της επιχείρησης.
   2.   Σε περίπτωση θανάτου, τραυματισμού, απώλειας ή ζημίας του τοπικού πληθυσμού ή νομικών προσώπων στο έδαφος στο οποίο διεξάγεται η επιχείρηση, η Ελβετική Συνομοσπονδία, όταν αποδειχθεί η ευθύνη της, καταβάλλει αποζημίωση υπό τους όρους που προβλέπονται στη συμφωνία για το καθεστώς της αποστολής, εφόσον υπάρχει, όπως αναφέρεται στο άρθρο 2 παράγραφος 1 της παρούσας συμφωνίας.
   Άρθρο 6
   Ρυθμίσεις για την εφαρμογή της συμφωνίας
   Ο Γενικός Γραμματέας του Συμβουλίου της Ευρωπαϊκής Ένωσης/Ύπατος Εκπρόσωπος για την Κοινή Εξωτερική Πολιτική και Πολιτική Ασφαλείας και οι αρμόδιες αρχές της Ελβετικής Συνομοσπονδίας προβαίνουν σε κάθε αναγκαία τεχνική ή διοικητική ρύθμιση στο πλαίσιο της εφαρμογής της παρούσας συμφωνίας.
   Άρθρο 7
   Μη συμμόρφωση
   Σε περίπτωση που ένα μέρος δεν συμμορφώνεται με τις υποχρεώσεις του, όπως ορίζονται στα προηγούμενα άρθρα, το άλλο μέρος έχει το δικαίωμα να καταγγείλει την παρούσα συμφωνία επιδίδοντας προειδοποίηση ενός μηνός.
   Άρθρο 8
   Ρύθμιση διαφορών
   Διαφορές που αφορούν την ερμηνεία ή την εφαρμογή της παρούσας συμφωνίας ρυθμίζονται διά της διπλωματικής οδού μεταξύ των μερών.
   Άρθρο 9
   Έναρξη ισχύος
   1.   Η παρούσα συμφωνία αρχίζει να ισχύει την πρώτη ημέρα του πρώτου μηνός αφότου τα μέρη θα έχουν κοινοποιήσει εκατέρωθεν την ολοκλήρωση των αναγκαίων για το σκοπό αυτό εσωτερικών διαδικασιών τους.
   2.   Η παρούσα συμφωνία εφαρμόζεται προσωρινά από την ημερομηνία υπογραφής.
   3.   Η παρούσα συμφωνία παραμένει σε ισχύ καθόσον διαρκεί η συμβολή της Ελβετικής Συνομοσπονδίας στην επιχείρηση.
   
      Βρυξέλλες, 29 Ιουλίου 2008.
      
         
            Για την Ευρωπαϊκή Ένωση
         
      
      
         
            Για την Ελβετική Συνομοσπονδία
         
      
   
   ΠΑΡΑΡΤΗΜΑ
   ΔΗΛΩΣΕΙΣ
   Δήλωση των κρατών μελών της ΕΕ
   Τα κράτη μέλη της ΕΕ τα οποία εφαρμόζουν την κοινή δράση 2008/124/ΚΕΠΠΑ της ΕΕ σχετικά με την αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο, EULEX ΚΟΣΣΥΦΟΠΕΔΙΟ, θα προσπαθήσουν, στο βαθμό που τους επιτρέπει η εσωτερική έννομη τάξη τους, να παραιτηθούν, κατά το δυνατόν, από τις τυχόν αξιώσεις τους κατά της Ελβετικής Συνομοσπονδίας για τον τραυματισμό ή θάνατο μελών του προσωπικού τους ή για τη ζημία ή απώλεια περιουσιακών στοιχείων τους που χρησιμοποιούνται από την EULEX ΚΟΣΣΥΦΟΠΕΔΙΟ, εάν ο τραυματισμός, ο θάνατος, η ζημία ή η απώλεια προκλήθηκε από το προσωπικό της Ελβετικής Συνομοσπονδίας κατά την εκτέλεση των καθηκόντων του σε σχέση με την EULEX ΚΟΣΣΥΦΟΠΕΔΙΟ, εκτός από περίπτωση βαρείας αμέλειας ή δόλου, ή ήταν αποτέλεσμα της χρήσης περιουσιακών στοιχείων της Ελβετικής Συνομοσπονδίας, υπό τον όρο ότι τα περιουσιακά στοιχεία χρησιμοποιήθηκαν σε σχέση με την επιχείρηση και εκτός από περίπτωση βαρείας αμέλειας ή δόλου του προσωπικού της EULEX ΚΟΣΣΥΦΟΠΕΔΙΟ από την Ελβετική Συνομοσπονδία το οποίο χρησιμοποιούσε τα συγκεκριμένα περιουσιακά στοιχεία.
   Δήλωση της Ελβετικής Συνομοσπονδίας
   Η Ελβετική Συνομοσπονδία, η οποία συμμετέχει στην αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο, ΕULEX ΚΟΣΣΥΦΟΠΕΔΙΟ, που θεσπίστηκε με την κοινή δράση 2008/124/ΚΕΠΠΑ της ΕΕ, θα προσπαθήσει, στο βαθμό που της επιτρέπει η εσωτερική έννομη τάξη της, να παραιτηθεί κατά το δυνατόν από τις τυχόν αξιώσεις της κατά οποιουδήποτε άλλου κράτους που συμμετέχει στην EULEX ΚΟΣΣΥΦΟΠΕΔΙΟ για τον τραυματισμό ή θάνατο μελών του προσωπικού της ή για τη ζημία ή απώλεια περιουσιακών στοιχείων της που χρησιμοποιούνται από την EULEX ΚΟΣΣΥΦΟΠΕΔΙΟ, εάν ο τραυματισμός, ο θάνατος, η ζημία ή η απώλεια προκλήθηκε από το προσωπικό κατά την εκτέλεση των καθηκόντων του σε σχέση με την EULEX ΚΟΣΣΥΦΟΠΕΔΙΟ εκτός από περίπτωση βαρείας αμέλειας ή δόλου, ή ήταν αποτέλεσμα της χρήσης περιουσιακών στοιχείων των κρατών που συμμετέχουν στην EULEX ΚΟΣΣΥΦΟΠΕΔΙΟ, υπό τον όρο ότι τα περιουσιακά στοιχεία χρησιμοποιήθηκαν σε σχέση με την επιχείρηση και εκτός από περίπτωση βαρείας αμέλειας ή δόλου του προσωπικού της EULEX ΚΟΣΣΥΦΟΠΕΔΙΟ που χρησιμοποιεί τα συγκεκριμένα περιουσιακά στοιχεία.